**Apie kompozitorių, pianistą, džiazo muzikos atlikėją Rimantą Bagdoną**

Rimantas Bagdonas – universalus pianistas, puikiai atliekantis tiek klasikinę, tiek ir džiazo muziką. Jo grojimui būdinga ekspresija, energija, savita atlikimo technika, sodrus ir galingas tušė.

Paskatintas Klaipėdos konservatorijos (dab. Klaipėdos universitetas) prof. Pranciškaus Narušio, 1978 m. pradėjo kurti profesionaliai. Už kompozicijas džiazo orkestrui 1980 m. tapo studentų kūrybinės olimpiados laureatu.

1980 m. visasąjunginiame festivalyje „Liepojos gintaras“ Klaipėdos bigbendas ir dainininkė Gintarė Jautakaitė atliko festivalio dalyviams privalomą aranžuotą latvių liaudies dainą „Tautiešami roku devu“. Už geriausią aranžuotę jos autoriui R. Bagdonui paskirtas vertinimo komisijos prizas (komisijos pirmininkas – Latvijos kompozitorius Raimonds Pauls).

Tuometinis švietimo ir mokslo ministras Henrikas Zabulis ketvirtakursiui R. Bagdonui leido dėstyti orkestravimo pagrindus pirmo kurso studentams. Po studijų pradėjęs dirbti Panevėžio autoremonto gamykloje, R. Bagdonas subūrė džiazo kvartetą, kuris jau po metų Lietuvos TSR Automobilių transporto ir plentų ministerijos gamyklų kolektyvų apžiūroje laimėjo I vietą.

1983 m. liaudies estradinis ansamblis „Ekranas“ dalyvavo Kauno muzikos festivalyje „Gintarinė triūba“. Ansamblio koncertmeisteris R. Bagdonas apdovanotas prizu už geriausią kompoziciją „Ispaniškas motyvas“. 1987 m. R. Bagdonas paskiriamas estradinio ansamblio „Ekranas“ vadovu. Repertuare greta populiarių šlagerių atsiranda ir džiazo programų, su kuriomis sėkmingai dalyvauta Birštono džiazo muzikos festivaliuose, daugelyje Tarybų Sąjungos džiazo festivalių Lvove, Dnepropetrovske, Rygoje, Maskvoje, Jaroslavlyje ir kitur.

Nuo 1985 m. R. Bagdonas suvaidinto Restorano Pianisto vaidmenį J. Miltinio dramos teatro R. Gavelio pjesėje „Triumviratas“ (rež. J. Dautartas). Kompozitorius kūrybiškai bendrauja su režisieriais P. Stoičevu, R. Teresu, R. Banioniu, J. Dautartu. L. Zaikausku ir kt., rašo muziką teatrų spektakliams, Lietuvos dainų ir Lietuvos moksleivių dainų šventėms. Sukūrė muziką ir daugiau nei 30-čiai spektaklių vaikams (išleistos 2 kompaktinės plokštelės), apie 12 – suaugusiems, pjesių bigbendui, fortepijonui, kamerinės džiazo muzikos, relaksacinės muzikos (išleistos 3 kompaktinės plokštelės). Kartu su prof. P. Narušiu išleido džiazo klasikos kompaktinę plokštelę, kurioje skamba keli R. Bagdono kūriniai. Jo kūryboje galima išgirsti etninių lietuviškų, ispaniškų, vengriškų, žydiškų, gruziniškų, rytietiškų motyvų.

1995 m. pučiamųjų orkestro „Panevėžio garsas“ pagrindu R. Bagdonas subūrė bigbendą, kuris 1996 m. Birštono džiazo muzikos festivalyje debiutavo su kompozitoriaus autorinių kūrinių programa, nustebindamas žymiausius Lietuvos džiazo muzikos žinovus aukštu panevėžiečių orkestro meniniu lygiu. Birštono džiazo muzikos festivaliuose R. Bagdonas muzikavo ne tik su Lietuvos, bet ir su Rusijos, JAV atlikėjais.

1999 m. Panevėžyje įkūrė džiazo klubą „Randevu“, kurį pamėgo ne tik panevėžiečiai, bet ir kitų miestų džiazo gurmanai. Klubo renginiuose dalyvauja džiazmenai iš Lietuvos, Rusijos, Baltarusijos, Latvijos, Danijos, Nyderlandų, Vokietijos, Šveicarijos, Italijos, Filipinų, D. Britanijos, JAV.

Su savo grupe „JAZZ COMFORT“ R. Bagdonas inicijuoja bendrus projektus su žymiausiais Lietuvos įvairių muzikos žanrų atlikėjais: prof. Pranciškumi Narušiu, Judita Leitaite, Vita Rusaityte, Petru Vyšniausku, Vytautu Grubliausku-Kongu, Arvydu Joffe, Viktoru Malinausku, Leonidu Šinkarenka, Vytautu Labučiu, Skirmantu Sasnausku, Vytautu Pilibavičiumi, Gintaru Šulinsku, Algirdu Klova ir kt.

R. Bagdono sumanymu nuo 2002 m. kasmet pradėtas rengti tarptautinis vaikų ir jaunimo džiazo muzikos festivalis „JAZZ FONTANAS“, sulaukiantis didžiulio jaunųjų atlikėjų susidomėjimo ne tik Lietuvoje.

2006-2007 m. su jungtiniu Rusijos ir Europos Sąjungos šalių simfoniniu orkestru R. Bagdonas kaip pianistas dalyvavo projekte „Muzika Europos pilyse“.

Pastarojo laiko kompozitoriaus kūrybinis susižavėjimas – muzika liaudies instrumentų orkestrui. Panevėžio vaikų dainų ir šokių ansambliui „Pynimėlis“ sukurta teatralizuota programinė siuita „Sekminės“ (vad. R. Bakanauskas) 2006 m. apdovanota nominacija „AUKSO PAUKŠTĖ“, kurią įsteigė Lietuvos liaudies kultūros centras ir Pasaulio lietuvių dainų šventės fondas. Keletas kūrinių iš šios siuitos buvo atlikta 2007 m. Lietuvos dainų šventėje „Būties ratu“, o 2012 m. Lietuvos moksleivių dainų šventėje „Mūsų vardas – Lietuva“ buvo atlikta didžioji „Sekminių“ dalis.

2012 m. Birštono džiazo festivalyje itin aukštai įvertinta R. Bagdono ir jo grupės „JAZZ COMFORT“ džiazinė siuita „KOLIAŽINIAI ŽAIDIMAI“.

-----------------------------------------------------------------------------------------

„Rimantas Bagdonas yra profesionalus džiazo pianistas, talentingas kompozitorius ir orkestro vadovas, sėkmingai populiarinantis džiazą visuomenės veikėjas ir organizatorius. Jis sumanė ir įgyvendino nemažai įdomių projektų, dažnai koncertavo Lietuvoje, dalyvavo daugelyje tarptautinių džiazo festivalių. Intensyvia ir savita kūrybine veikla Rimantas Bagdonas užsitikrino sau garbingą vietą Lietuvos džiazo istorijoje“.

 Olegas Molokojedovas –

 džiazo atlikėjas, kompozitorius, muzikologas,

 pedagogas, žurmalistas

„Tai muzikas, stimuliavęs ne vieną muzikantų grupę burtis į džiazo kvartetus, diksilendą, netgi bigbendą. R. Bagdonas festivaliuose visada pateikdavo plačią stilistiką – nuo džiazo klasikos iki džiazroko“.

 Zigmas Vileikis –

 džiazo festivalių „Birštonas“ rengėjas

„Pasiremdamas minėtų kontaktų patirtimi, R. Bagdoną galiu charakterizuoti kaip patikimą partnerį, talentingą vadovą (ypač prisimenant Panevėžio bigbendą), ryškų džiazo instrumentalistą, šiuolaikiškai kuriantį ir aranžuojantį kompozitorių“.

 Laimis Vilkončius – kompozitorius

 „Profesionalų muziką Rimantą Bagdoną gerai pažįstu, žinau jo ligšiolinę veiklą, stebiu kūrybinius bei organizacinius darbus ir manau, kad tasai žmogus gali suteikti miesto ir visos Lietuvos muzikiniams-kūrybiniams projektams tinkamą ir reikšmingą turinį“.

 Giedrius Kuprevičius –

 kompozitorius, akademikas, profesorius